КъБР-м и Iэтащхьэ КIуэкIуэ Юрий «Спартак-Налшык» футбол клубым и унафэщIхэм яхуэзащ
Къэбэрдей-Балъкъэр Республикэм и Iэтащхьэ КIуэкIуэ Ю. А. дыгъуасэ яхуэзащ «Спартак-Налшык» футбол клубым и унафэщIхэм. ЗэIущIэм кърихьэлIащ Къэбэрдей-Балъкъэр Республикэм и Правительствэм и УнафэщI Мусуков А. ТI., КъБР-м и Iэтащхьэм и Администрацэм и УнафэщI Къуэдзокъуэ М. М., КъБР-м спортымкIэ и министр Хъущт А. В., «Спартак-Налшык» клубым и генеральнэ директору ягъэува Бышэн А. А., командэм и гъэсакIуэ нэхъыщхьэ Быджий Хь. Э., клубым и кIэлъыплъакIуэ советым и тхьэмадэ Берд Хь. А. сымэ.
ЗэIущIэм щытепсэлъыхьащ КъБР-м и футбол клуб нэхъыщхьэм адэкIи зегъэужьыным, республикэм и сабий-ныбжьыщIэ спорт школхэм защIэгъэкъуэным, зэфIэкIышхуэ зыбгъэдэлъ спорт-сменхэр егъэджэнымрэ гъэсэнымрэ япыщIа Iуэхухэм. КъБР-м и Iэтащхьэм къыхигъэщхьэхукIащ Къэбэрдей-Балъкъэрым и футболистхэм зыхэт гупым зэфIэкIышхуэ къыщагъэлъэгъуэн папщIэ клубым и унафэщIхэмрэ гъэсакIуэхэмрэ зэкъуэту зэдэлэжьэн зэрыхуейр.
Мы зэманым «Спартак-Налшыкыр» зыхэт етIуанэ дивизионым щекIуэкI зэхьэзэхуэм увыпIэ лъагэ щиIыгъщ.
КъБР-м и Iэтащхьэмрэ
Правительствэмрэ я пресс-IуэхущIапIэ.
